khistorydata/jeongjo-sjw-relations huggingface dataset:
정조 2년 · 목
敎曰。節用而愛民。夫子之訓也。無恒產無恒心。亞聖之言也。不特外政然也。內政亦然。試以掖隸言之。近因朝令之嚴。似不敢作弊於市廛。亦不敢跳踉於閭里。則本以貧寒之類。無隻錢粒米之所出。何暇責其服色之侈麗。如紅直領紅天翼。黑團領黑天翼等備例之服色乎。且古則別監不敢與朝官相抗。故所着之服。只是一色。元無紅黑互着之法矣。大抵雖以朝廷大小章服言之。文武各異。則於掖隸差備別監武藝別監。亦豈無異制之道乎。改舊除繁之道。當有一定從便之制。況今易服不遠。亦宜及此定式。此後則掖隸諸般不緊改着之服。一幷復舊革罷。但以紅衣一色着之。差備別監。則城內城外闕內擧動及把門時。幷以頭巾紅色直領爲之。只幸行郊行戎服之時。用天翼。武藝別監則無論殿座動駕 陵幸郊行。以天翼草笠具笠飾虎鬚用之。但侍衛外把門時。以頭巾天翼擧行。以此永久遵行。以定規模。以省冗費事。分付掖庭署及戶曹。
정조 2년 · 강
給海南縣囕戶恤典。
정조 2년 · 목
全羅監司鄭元始。以海南縣保人金凡山囕死馳啓。敎以。令本道恤典擧行。
정조 2년 · 강
永祜園改莎草。命以十九日定行。
정조 2년 · 목
禮曹啓言。永祜園園上改莎草吉日推擇。則十七日卯時。十八日辰時。十九日卯時俱吉云。以何日定行乎。敎以。以十九日爲定事分付。
정조 2년 · 목
予曰。昨夜以總戎使敎書之未及安寶。軍卒達曉於闕下云。殊甚可矜念矣。國榮曰。軫恤軍兵之念。不勝欽歎矣。予曰。張志恒事。今日次對當下敎。而何以勘律則好耶。國榮曰。以御史書啓言之。其所不法之事雖多。而旣與犯手私用有異。且設有所犯。不可不一問於渠。參以所供然後。可以勘罪矣。大臣亦當以拿問爲請矣。予曰。今番齎咨官之以咨文一字之誤書。至於納銀二百五十兩之多云。雖使罰金。豈過於此乎。國榮曰。此實後弊所關。當該譯官。不可無罪矣。予曰。然矣。
정조 2년 · 강
御熙政堂。行晝講及次對。仍召見訓局反庫御史下直守令。特進官李重祜。同知徐浩修。參贊官李義翊。侍讀官黃昇源。檢討官沈有鎭。假注書金載瓚。記事官徐龍輔金勉柱。反庫御史趙時偉。積城縣監趙德洙。
정조 2년 · 목
講論語。○予曰。卿等見御史書啓乎。能條列詳細。御史可謂擧職矣。領議政金尙喆曰。宿將犯罪。實爲不幸矣。渠豈忍背公營私。而以書啓觀之。則誠非所期於張志恒矣。予曰。勿論所犯多寡。罪之大小。此豈予委任志恒之本意乎。渠之負公循私則極矣。而書啓中所論者。旣皆有去處。非渠之專事潤已。亦可知矣。尙喆曰。更無覆奏之事。而不可止於罷職薄勘。宜有所加於此者矣。且御史所啓。皆明白有據。則在國體。不可不一問於渠矣。予曰。物無終棄者矣。予之特遣御史者。蓋欲使志恒。或有所申白者。而今此所犯。至於如此。予之委毗於渠。期待於渠何如。而今乃至斯。此豈予平日所料也哉。實爲渠極可慨惜矣。予意亦欲一問而處之矣。予知其屈强者爲長處。而以此觀之。則事事柔懦。不能裁制。全爲下輩所欺幻。此固志恒之罪。而若曰渠親自梁指。則似非渠本情矣。右議政徐命善曰。以是觀之。全爲儱侗矣。予曰。御史進前。予曰。御史往見果何如。時偉曰。庫中遺在。別無欠縮。而反動挪移之數。極爲夥然。且下屬之自前負逋。多至萬金。而指徵無路。殆成鬼形。此尤爲難處矣。予曰。戶判進前。　靖嬪墓所丁字閣。今當新建。而國用近甚浩繁。經費必難繼用。予意則欲因其舊在祭廳。撤其左右翼廊。中抽一架。仍爲丁字樣則好矣。卿其明日。親審形止。依此擧行。戶曹判書具允鈺曰。依上敎從便爲之矣。予曰。　延祐宮上諡。旣定以五月。則上 諡後。自當有賀禮。三月之制未訖。餘哀在心。而遽受賀儀。終匪情理之所安。上 諡日子。退以六月何如。僉曰。退定以徙月則允合矣。予曰。禮判行公已久。似欲遞免。而予知其筋力甚健。秋 陵幸前。勿爲圖免也。命德洙進伏。予曰。履歷何如。年記幾何。命善曰。曾經牧使。且當年限。而方爲宣惠郞廳矣。予曰。踐歷旣多。年限又滿。必不留神求治於薄縣敗局矣。左議政鄭存謙曰。臣有至情。乞得焚黃之暇。予曰唯。
정조 2년 · 강
拿前訓將張志恒。
정조 2년 · 목
領議政金尙喆啓言。都監反庫御史書啓中。前訓鍊大將張志恒所犯。極多驚駭。如外授散債換貿等名色。事關法外。不可不一番査問。張志恒拿問定罪。各項挪移。皆有去處。此則令新大將査出受貸。各人一一準捧。請善爲收殺。敎以。所奏甚是。從之。敎曰。張志恒。令該府拿問定罪。
정조 2년 · 강
命瀋陽使。後日政差出。
정조 2년 · 목
領議政金尙喆啓言。瀋陽問安使。先期差出然後。行期進退。可無窘束之慮。請後日政差出事分付。從之。予曰。春秋之義。非曰忘之。而其在交隣之道。自不得不如是矣。予曰。上使則大臣中當往。而無出於右相矣。右議政徐命善曰。臣亦自知。何敢爲辭。予曰。道塗不遠。原隰之役。似不甚勞矣。
정조 2년 · 강
遞刑曹判書鄭弘淳。
정조 2년 · 목
領議政金尙喆啓言。刑曹判書鄭弘淳。聞有實恙。宜有變通。請今姑許遞。從之。敎曰。刑曹判書鄭弘淳許遞。
정조 2년 · 강
許施北關京畿留庫穀加分之請。
정조 2년 · 목
領議政金尙喆啓言。咸鏡監司趙㻐狀啓以爲。道內還穀。本自不足。將未免絕廵之患。留庫中五萬石加分事。令廟堂稟旨分付矣。請依所請許施。從之。又啓言。京畿監司鄭尙淳狀啓以爲。備陳道內種糧不足之狀。仍請還穀留庫中。限三萬石加分事。令廟堂稟處矣。請依狀請許施。從之。
정조 2년 · 강
命北道親騎衛。從自願許屬。米布區劃條論回啓。
정조 2년 · 목
領議政金尙喆啓言。頃因故南兵使安宗奎。北兵使徐有大狀啓。北道別親騎衛設置當否。令道臣商確。成節目稟處事。有所行會矣。卽見本道監司趙㻐狀啓則以爲。北兵使之別抄出身。限以千額。除其老病。則元不滿千數。南兵使都試時除汰之窠。皆以出身充定。則閑良之待窠願入者。必多缺望。依召募之例。後自願許屬。則可爲緩急之用云。固當許施。而節目中米布區劃事。請令有司堂上。條論回啓之意分付。從之。
정조 2년 · 강
重推吏曹判書金鍾秀。
정조 2년 · 목
領議政金尙喆。以鍾秀下鄕不來。啓請重推也。
정조 2년 · 강
命冬至使首驛朴道貫等拿處。齎咨官金鴻喆定配。
정조 2년 · 목
領議政金尙喆啓言。冬至三使臣旣已被譴。幹事首驛不可無罪。請首驛朴道貫張濂幷拿處。從之。又啓言。昨見齎咨官金鴻喆手本。則以咨文一字之誤書。至有官銀二百五十兩入用之語。其間事狀。雖當登聞。而公貨之私自酬應者。何敢直爲論報。且於一字之誤。至費數百兩銀子。日後之弊。有不可勝言。其在懲後之道。宜施遠配之典矣。敎以。極爲無狀。定配。
정조 2년 · 강
命北關新設烽燧撤罷。
정조 2년 · 목
司直李重祜啓言。以咸興失火事敢達矣。年前將臣之北關烽燧摘奸時。咸興定平之間。移設一烽臺矣。其後咸興一府。連値火災。民情擧皆歸咎於烽燧之新設。臣自北歸後。問於其時將臣。則以爲新設烽燧。不甚關緊。民情如此。則撤毀無妨云。故以此意言送于道臣矣。尙喆曰。無所緊關。則分付道臣。審其形便。狀聞撤罷得宜矣。從之。
정조 2년 · 강
徽寧殿追上 徽號日。命進定更擇。
정조 2년 · 목
禮曹判書李景祜啓言。　徽寧殿追上 徽號。以二十五日啓下矣。都監凡事。畢役不遠。進定日子。更擇似宜矣。從之。
정조 2년 · 강
拿執禮沈★(土+奕)。大祝李敬一。
정조 2년 · 목
吏曹參判徐浩修啓言。日前 太廟夏享誓戒時。執禮沈★(土+奕)。大祝李敬一。謂有身病。終不進參。必承別般處分然後。可爲飭勵之道矣。敎以。拿問處之。
정조 2년 · 강
命積城懸監趙德洙仍任京職。更爲擇擬。
정조 2년 · 목
敎曰。旣欲擇任。則何不愼揀乎。新除積城縣監趙德洙。年限已屆云。殘邑振刷之政。有難强責。仍任京職。今日政更爲擇擬。其時參政之官推考。
정조 2년 · 강
差下 實錄堂上李徽之。
정조 2년 · 목
敎曰。兵曹判書李徽之。　實錄都廳堂上差下。
정조 2년 · 강
召見判義禁李重祜于誠正閣。
정조 2년 · 목
承旨申應顯啓曰。判義禁李重祜。持張志恒草記供來待矣。
정조 2년 · 강
遞尙衣提調李徽之。
정조 2년 · 목
敎曰。易是昧然之事。而事面則所重在焉。尙衣院公事提調李徽之遞差。該院 惠慶宮服色單子勿施。令弘文館傳考典禮。仍令該院提調。就議大臣議定後。磨鍊以入。
정조 2년 · 강
命司謁。令攸司科治。
정조 2년 · 목
敎曰。朝則座目未入之前。混傳殿座。莫重次對。未整閤門之班。今又政望已下之後。誤聽下敎。使莫重命牌。致有收還之擧。事之駭然。莫甚於此。況啓請寶。雖是中官未能提醒之致。而司謁亦爲警咳於中官。至於經夜。當該司謁。令攸司科治。
정조 2년 · 목
敎曰。副提調持加減交濟湯入侍。○予曰。　惠慶宮服色。終難强定。故使儒臣博考典禮。而卿意則何如。國榮曰。博考典禮然後。可以講定矣。國榮曰。俄有黃景源推考之命。而聞 實錄改修之役。以未及謄寫。以致遲延云矣。予曰。然則傳敎還入。勿爲領布。命讀張志恒供辭。予曰。供辭中。雖曰外授散置等事。皆有所區處云。而所謂外授散置。亦豈無罪乎。國榮曰。比諸犯贓則甚輕矣。予曰。此則然矣。而大抵國家之平日倚任果何如。期待果何如。此與他人有異。則此人十包穀之縮。甚於他人之百包。此人十同布之縮。甚於他人之百同矣。在渠之道。宜卽遲晚。而如是發明乎。予曰。所謂策應所。雖曰私庫。庫中只有數同木數包米云。脫有緩急。則將何以接濟五千兵馬乎。國榮曰。現發之後。則亦何敢辭其罪乎。第其本情。則非欲爲負國而然也。予曰。卿言甚忠厚矣。
정조 2년 · 강
給安州牧爛死人恤典。
정조 2년 · 목
平安監司洪樂純。以安州牧西山里居幼學李聖西妻洪召史等爛死馳啓。敎以。令本道恤典擧行。
정조 2년 · 목
以洪樂性爲刑曹判書。兪岳柱爲陽智縣監。李義逸爲積城縣監。
정조 2년 · 강
命三司下人巫女率畜與否。問知以奏。
정조 2년 · 목
敎曰。捕盜從事官招致。三司下人巫女率畜者。其間幾人摘發與否。問知以奏。
정조 2년 · 강
命前訓將張志恒嚴問取招。明朝以聞。
정조 2년 · 목
義禁府啓言。前訓將張志恒。旣已服罪。所當請刑。而曾經閫帥。請上裁。敎以。本事是非除之。前此朝家之奬用張志恒者果何如也。豈爲其人而然。意或淬礪振刷。期有成績也。日前聞大臣之奏。使卽反閱本局各庫。此亦朝家曲念之意。大抵志恒。飫聞喧謗慮。其或涉情外之毀。故待査括欲作昭晰之階。及見繡啓。總計各項攢郡之數。則爲外授散貸換貿料販等名色之所出者。不下幾許萬。居是任者再周歲。而不念報效之道。甘犯違禁之罪。若此而其可曰不負國家乎。朝家亦非以上所謂云云之財貨。未必皆謂志恒之染手。雖使志恒。無纖介之近取諸身者。然其背公循私。罪有所歸。干紀蔑憲。咎將誰執乎。此朝家所以慨惜於志恒。重爲之嗟咄者。今以繡啓及爰辭中臚列發明者。不可不逐條一問。卞之無疑然後。白放可也。嚴處可也。蓋數十同價布。累千兩錢貨之初不入庫。皆令外授。布以易錢。錢以易木者。有何所據乎。供中云云。稱有近例。諉諸願納。此猶未書分明。何不援久遠之古例。指出給之人名乎。沁庫之儲綿。容易馱上者百同。而策所之木布。數外加劃者千疋。事則改色。借曰古例。搬來曾所未有。還送雖多前規。增輸亦是未聞。則何其率爾之甚乎。供中云云。不甚別白。何不條列劈破乎。千緡硫銅之買入者。歸諸私藏。千文銀貨之換貿者。遲俟年條。驛保木之限五年預買。山城穀之過周歲未捧。軍色錢之累千兩貸譯。俱是自外面驟看。則不無䵝昧之嫌者。供中云云。或有彷彿近似者。亦多依違推托者。何不逐段明卞乎。又如兼料色太條之虛數取剩。軍餉庫米錢之有送無捧事。及軍錢幾貫之稱以雜費。輸送策所。牛脂幾斤之諉以去滓。私自掘封。丙申準價米則尙不畢捧。丁酉輕價米則無名發賣。私裨之擅貸許多公貨。各庫之不記許多用處等事。莫非駭惑聽聞之事。而細究委折。似是校隸之作俑。固非主將之躬犯。供中云云。率皆疏略。見之難曉。何不隨條指的乎。其他應問條件。非曰不少。而瑣屑迫切。有不可煩問。如是略略盤問。大抵志恒。以乃祖之孫。新服之初。首除元戎者。卽以執拗雖過。決知其不誤國事。自信雖甚。亦料其不負予意。則種種病痛。初豈不知。而任用至此哉。噫。志恒十石之逋。可倍他人千石。一緡之欠。可倍他人百貫。國家如是嚴問者。是豈得已而然乎。在渠道理。固當泥首屛氣。萬死遲晩。供中發明之說。全沒肯綮。亦欠惶蹙之意。輒曰謬例。又曰散置。國家之使志恒致位如彼者。豈欲襲人之謬例。置貨於散處乎。可謂萬萬寒心。至於供中結語。又以修擧經紀等語。漫漶彌縫是乃。爲國修擧者。襲用謬例。爲公經紀者。任自散置乎。且念軍需所用。比經費尤有重焉。若於未及收入之際。脫有緩急之事。則堂堂元戎之營。其將以二包穀數同木。可能接濟五千兵馬乎。甚至所餘幾緡錢。經一奉足。更無餘兩。當此之時。小大庫舍。皆幷枵然。不難知之者也。言念及此。寧不駭歎。然其入已與否。初不欲盤問者。亦出於容忍之意。而不謹典守之罪。潛相換易之辜。自有當律。國無法則已。其在懲創綜核之道。不施於此人。而更子何哉。以此嚴問取招。明朝以聞。
정조 2년 · 강
命在囚中官金德九。姑令保放。
정조 2년 · 목
敎曰。在囚中官。姑令保放。待査事結末。更爲拿囚。
정조 2년 · 강
命罪人徐忠錫等加杖盤問。
정조 2년 · 목
刑曹啓言。罪人執吏書員徐忠錫等重記册子及偸食情節。終不直告。請嚴刑得情。敎以。近來國綱雖曰解弛。而幺麼蟣蝨之徒。不畏法紀。敢亦如是乎。當初文書現納之時。固當吐前日偸竊之狀。待朝家處分之下。乃敢欺罔隱匿。專事抵賴。自差備嚴覈之下。始呈草册。付刑曹推問之後。又呈他草册。至於重記去處。私簿有無。一辭粧撰。一問再問。牢諱爲計。如許頑惡之漢。前所未聞。外司下隸。猶不敢若是放恣。內司所屬。尤安容乃爾乎。意者此漢輩。以爲若或直招。則必爲罪上之添罪云。而此則有不然者。諸般偸竊。決是流來之事。似非新犯之罪。在朝家綜核之政。亦宜付之自首者勿問之例。不杖不刑。卽地放送。以渠利害論之。不啻懸殊。不問則已。旣問之後。豈可徒然故釋乎。更以此意。反復究覈。嚴杖得情。前問目中。田總拔出事。錢穀偸食事。文書幻弄事。亦莫非明有難掩之端。則渠輩雖迷劣。亦具知覺。畢竟窮覈。得其情節之後。到此勘律。當在一罪。抑何心腸。寧被鈇鉞之誅。而不卽直招乎。渠供中。以畓總穀簿。具在官上文書。不敢自下拔出之說。殆不近理。雖以近日現發者言之。無非文書外事。以文書所在。欲爲發明之證左者。極爲絕痛。非不知加刑得情。朝家之意。必欲窮其事實。覈之無餘蘊。故如是之際。自費許多日子。可施屢次刑訊矣。然則實有事未及究。而反致徑斃之慮。姑爲杖問。自本曹除尋常箇箇嚴問。期於取服。今此執吏諸漢中。所謂忠錫稱名漢。不但自中之頭頭人。且是倖逭國法之物。則如有一分畏忌之心。吞吐忍杖。至於此極乎。忠錫加數猛杖。各別盤問。
정조 2년 · 강
遣承旨詣肄儀。摘奸諸執事。
정조 2년 · 목
孝明殿夏享肄儀也。
정조 2년 · 목
予曰。貪風最爲生民之荼毒。何以則可以懲勵耶。國榮曰。貪風未祛。卽由於風俗之侈靡而然矣。大抵侈靡之習。卽古人所謂食不爲充腹而已。盈案而相誇。衣不爲蔽體而已華美而相竸之類也。以此之習。其何能不貪乎。國家懲貪之典。非不嚴矣。而此猶末也。先使風俗。務尙節儉。則貪風不期祛而自祛矣。予曰。侈靡之習。其害夥多矣。國榮曰。此則不可卒然禁止。而自上益懋節儉之德。使在下者觀感然後。可以至於移風易俗之境矣。予曰。所奏是矣。
정조 2년 · 강
禮曹。以 徽寧殿追上 徽號吉日。更爲推擇啓。
정조 2년 · 목
上册寶今四月十九日辰時。改題 主同日午時。册寶內入同月十七日辰時。內出同月十八日辰時。
정조 2년 · 목
敎曰。副提調持加減交濟湯入侍。○予曰。向來宣薦禁軍事。果是善變通者乎。國榮曰。第武士中入於末副薦者。甚爲抑鬱云矣。予曰。何以則好耶。國榮曰。渠輩以爲。禁御兩營騎士中。有末副薦之遷轉窠。而其數不多。若除出一番。使渠輩取才入屢。以爲遷轉之階梯。一如宣薦禁軍。則實爲渠輩疏通入仕之道云。亦似不妨矣。予曰。此果公私兩便之道也。與御將相議。後日次對。稟定好矣。國榮曰。不詢大臣而處之似好矣。予曰張志恒再供見之否。將何以勘律耶。國榮曰。旣與犯贓有異。似不至重律矣。予曰。其在玉成之道。決不可寬恕矣。國榮曰。恐不可輕易處分。下詢大臣而勘處似好矣。予曰。卿言是矣。明當問于大臣處之矣。予曰。都監庫直之負萬金者。將何以處之乎。國榮曰。其在懲後之道。不可寬貸。而萬金之貨。將無推徵之道。是亦可悶矣。
정조 2년 · 목
予曰。罪人供辭。卽爲捧入事。分付刑曹。
정조 2년 · 강
命內司員役放送。執吏徐忠錫沙汰。
정조 2년 · 목
刑曹。以罪人徐忠錫等一向不服啓。請嚴刑得情。敎以。雖非渠輩之爲內屬者。而讀聞昨日判付。則固當感悚無地。改心易慮。其輩手犯之事。無一毫隱諱。從實直告。況今此推問之事。非但其等偸竊也。卽以內司中流來襲謬之事及重記有無。使之現納。則始雖懼罪畏刑。妄生抵賴之計。及今盤問。非止一再。則設有本事之難言。萬倍於此者。惟以不欺二字爲心。觀此更推供辭。其等之招。牢諱若前。頑如豚魚。甚矣內司下屬之獰悍也。眞所謂化外之氓也。何其與朝家軫恤渠輩。不卽加刑之德意。大不相似乎。朝家早欲刑訊渠輩。究覈實狀。而此亦吾民。特推若保之仁。俾開圖生之路。以此之故。初推時不刑不杖。而只命施威。更推之時。又不刑不杖。而或平問或施威。及夫三推之時。猶不卽加笞杖。待取招抵賴無異然後。乃命推治。而又尙不刑。但使杖問矣。卽此屢次推問也。必間數日者。朝家之意。亦出於求生必死。刑期無刑之義也。其等雖皆市井賤類。慾熾如火。亦具同得之秉彝。則爲次知中官之指揮。凡辜負恩言之罪過。是誠何心。決非人心之所敢出者也。今則問目條件。無別樣他般推問者。依前判付內條件。捧招。四房執吏書員等漢前受杖數。旣曰不少。則一向加杖。徒有無實之歎。爲先參酌加杖。反覆究覈。期於取服。四房庫子等漢滯囚。亦已多日。不可徒然等待其結末。亦爲杖問。其他待令書員之囚禁四名。則當觀執吏庫子等直招與否。而推問與決罪間。更有下敎。姑先保放。以待處分。至於四房執事庫子等。不問則已。名以推問。若是欺隱。則雖經年閱歲。不輸款之前。決無放釋之理。亦以此意。添問目嚴問宜當。重記去處。尤是緊關。而內司之例。或不官上。而置諸次知之家。該宮所有者。內司耳。亦必無元無之理。其等所供內。以朔單子之啓下之。故無修整重記之事。該宮亦有朔單子。則以朔單子爲無重記之證左。萬不成說。新舊次知之交付替易時。傳與傳受之文書。果以何許文書與受乎。昨日判付及問目。幷以卽爲開座發問。供辭則正書入啓後。姑勿罷坐。以待判付。又啓言。罪人執吏書員徐忠錫等。終始隱忍。究厥情狀。萬萬痛惡。請嚴刑取服。敎以。朝家之政令。當自內始。而內司便一掖庭。近因紀綱解弛。作爲渠輩跳踉之所。凡係文簿錢穀。䵝昧漫漶。至於莫可奈何之境。故當初盤問者。蓋以此也。屢招屢變。情狀尤甚可痛。重記一款。抵死牢諱。顯有寧斃於杖下。不欲吐出之意。尤豈非萬萬頑悍乎。然究其本事。亦非大關係者。不過些少錢穀之出入。下輩之隱情。在朝家不察淵魚之道。何必盡得其情。而乃可快於意乎。近百加杖。歷日滯囚。亦足爲懲勵之道。盤問諸員役。特幷放送。渠輩所供中。法外所犯。則縱或曰舊例之謬習。亦多有白地偸食之弊。此則不可不釐正者。自內司依其等所招條件。謄書單子入啓。則其存否。當有處分。重記事則終涉可疑。朝家前此取見於龍洞明禮等宮。則獨於內司。無重記乎。此後則次知中官遞等時。相爲傳與事。定式施行之意。幷以分付。徐忠錫。倖漏之物也。決不可循例放送。亦爲分付內司。卽爲沙汰。
정조 2년 · 목
予曰。張志恒事。問于大臣後。將處分。而許多營貨之消融。雖曰志恒之手犯。繡啓旣不顯言其眞贓。則此與肥己有異。將從惟輕處分。而大臣若執難。則誠難處矣。國榮曰。此必不察文書。見欺於人也。予曰。卿言果好矣。予亦歸之於儱侗矣。
정조 2년 · 강
延祐宮上 諡日子。命以六月初二日爲之。
정조 2년 · 목
禮曹啓言。　延祐宮上 諡日子。以六月初更爲推擇。則來六月初二日辰時。初九日辰時俱吉云。以何日定行乎。敎以。以初二日爲之。
정조 2년 · 강
召見大臣戶判于熙政堂。領議政金尙喆。左議政鄭存謙。右議政徐命善。戶曹判書具允鈺。
정조 2년 · 목
予命讀張志恒口招判付。予曰。志恒聞此。必有所感矣。渠意以爲何如云耶。尙喆曰。辭敎嚴正之中。自有藹然動人之意。志恒豈不知感乎。讀奏至他人千石之句。予曰。予之委恃於渠者乃如此乎。今日之至有此事。誠非所期。豈不慨惜耶。予曰。受債見囚者。何以處之。其中米爲萬包。錢過萬緡。實爲難處矣。命善曰。誠爲難處。而且聞御史所奏。則終無可捧之路云。許多公貨。竟歸耗失。亦豈不甚悶乎。予曰。犯罪者旣非一二。則擧皆致法。是亦爲難矣。尙喆曰。此等不法之民。決不可容貸。其在懲後之道。宜斷以一律矣。予曰。雖以供辭見之。皆有所區處。非渠牟利肥己之事。則推此可知矣。尙喆曰。事之至此。實非所期於渠者矣。予曰。其在處事。全爲儱侗。一任下輩之幻弄矣。渠供所謂只憑近例。不識事體云者。豈可成說乎。身爲大將。不識局事。則將作何如人也。予曰。物無終棄者。志恒固當有罪。而決非終棄之人矣。若以益已染手。有所見捉。則實屬罔赦。而今以御史書啓言之。非渠附益之事則明矣。似不可以贓律罪之。卿等之意何如。僉曰。誠然矣。論以附己之律。則實非本情。惟在參量善處矣。存謙曰。其在不欲終棄之道。宜有從重勘法。以爲渠玉成之地似好矣。予曰。志恒之祖。眞猛將云矣。尙喆曰。志恒焉敢肖其祖乎。鵬翼眞將才矣。驕於士夫。慈於士卒。能得三軍之死心。時人謂以關將軍矣。江上鍊兵之路。忽有群豕突過軍前。鵬翼亟命射殪之。大饗諸軍。招失豕者。厚與豕價而送之。雖此一事。能有古將風矣。予曰。張志恒終是活物矣。予曰。　惠慶宮法服。似當以靑天色爲之矣。古者 王大妃法服。以紫的靑天兩色爲之。後來則只備紫服。而不用靑天色矣。今以靑天色爲 惠慶宮法服似好矣。命善曰。依此擧行。似允當矣。
정조 2년 · 강
命瀋陽使書狀官擇擬。
정조 2년 · 목
領議政金尙喆啓言。瀋陽使書狀官。不可不擇。雖未及陞品。勿抱陞擬之意。請分付。從之。
정조 2년 · 강
命翰林趙公鎭禁推。申飭朴祐源修納。
정조 2년 · 목
右議政徐命善啓言。　實錄廳時政記。旣盡抄節。而丙申二月十九日。則其時翰林趙公鎭。謂有情勢。尙不修納。爲先禁推。申飭修納。自同月二十三日。至三月十五日。則李心淵當爲修納。自八月初九日。至十二月十二日。則因其時下番朴祐源之引嫌不得區處。李心淵又當替修。而心淵今已削科。請皆令朴祐源修納。從之。
정조 2년 · 목
敎曰。副提調持加減交濟湯入侍。○予曰。張志恒處分何如。那移之罪。固所難免。而不肥其己。容有可言者矣。今者處分。使渠欲爲改心革慮之意。渠能知予意乎。國榮曰。渠非木石。則豈不感激聖意乎。予曰。戶判所奏白綿紙加貢事何如。如此則紙道稍勝乎。國榮曰。臣聞此言。將欲陳達矣。當初白綿紙減削。每有移準之物。故雖減元數。足爲支用矣。自丙申以後。連有別使。紙政每患不足。故戶判有此復舊加貢之請。朝家所當許施。而計其貢價。則其數近二千石。紙政之艱辛。雖可悶。當此經用不足之時。又爲加貢。殊非軫念經費之道。此不可輕易許施者矣。予曰。戶判以七百石仰奏。大臣亦皆爲好。故以其數之不甚夥然。果許之矣。國榮曰。俄見戶判。則果爲錯奏。將欲登對仰奏云矣。予曰。貢價旣如是夥然。則決難許施之事矣。國榮曰。加貢變通。事係不小。商量定式好矣。
정조 2년 · 강
召見承旨鄭民始都監堂上于誠正閣。
정조 2년 · 목
予曰。俄者戶判所奏白綿紙加貢事。戶判果錯料云乎。戶曹判書具允鈺曰。臣果未細量。遽然錯奏。極甚惶悚矣。予曰。元數幾何。允鈺曰。元數果是一千七百石。而只以七百石仰奏矣。予曰。當初許施者。旣問於大臣。且其數之不甚夥然。故爲慮紙政。輕易許之矣。元數旣至近二千石。則經費大縮。不可不商量爲之。俄者擧條勿施。予曰。鄭弘淳之當初減定。誠有妙理。今戶判之欲爲復舊。誠未可知矣。民始曰。旣減之貢。似難創出矣。予曰。陳賀班次。每每錯雜。有一定圖式然後。可能齊整。故予有酌古參今。出一圖式。卿方帶兵房。書此圖式。以此施行。
정조 2년 · 목
予曰。白綿紙加貢事。俄者戶判入侍。擧條已爲勿施。而二千石加貢。旣甚不些。則初豈不商量而輕先奏達乎。良可慨然。國榮曰。戶判則只慮紙道之難繼。未及細量而奏達矣。予曰。陳賀時班次。每患錯雜。不成貌樣。故出圖式以給兵房矣。若依此排設。則必無不齊之弊矣。國榮曰。若以圖式遵行則好矣。
정조 2년 · 강
命時囚張志恒照律草記擧行。
정조 2년 · 목
義禁府啓言。前訓鍊大將張志恒攢那公貨之罪。照律勘處。請上裁。敎以。今覽更招。可謂令人悶然不樂。命大臣人侍者。亦以此也。張志恒所犯。不啻尺寸之朽。而思其祖想其心。亦不害爲干城。則豈忍終棄乎。染指入己之狀。初不修列於繡啓。亦不見捉於爰辭。宜有參恕之道。大臣之意。亦與予意同矣。時囚罪人張志恒。以不謹典守公貨。犯此那移換易之律議處。使志恒改慮易意。勿負國家。敎曰。張志恒照律。以草記卽爲擧行。
정조 2년 · 강
命遣吏郞詣 廟殿。摘奸諸執事淸齋。
정조 2년 · 목
廟殿夏享在再明也。
정조 2년 · 강
命夏享大祭 香祝代押。
정조 2년 · 목
因香室夏享大祭受押單子。敎以。代押。　孝明殿親祭。
정조 2년 · 목
予曰。當初安眠島䂨木事。誠爲不緊矣。　綏吉園丁字閣。旣以舊材用之。則新䂨之木。可謂無用矣。國榮曰。輸運之際。沿路爲弊不些矣。予曰。䂨來之木。何以周處則好耶。國榮曰。還給之外。無他道矣。予曰。然則還爲輸送乎。國榮曰。只令還給。則水營自當區處矣。予曰。當初䂨伐輸運。貽弊於島氓。罔有紀極。先何䂨來。後何還給。朝廷之命令。可謂顚倒矣。國榮曰。戶判似未商量而然矣。予曰。武藝別監近侍差備門。所任甚重。而近來無別上德。料布甚薄。故不無解弛之慮。予意則左右番。各以久勤一人差送。都監別武士仍升執事。其外又有效勞者。無論三營。特差敎鍊官。則非但爲激勸之道。肘腋親兵。尤益堅固。卿意何如。國榮曰。如是區處。誠甚得當矣。予曰。祔 廟在近。　延福殿當一番展拜矣。國榮曰。其在情禮。似當爲之矣。
정조 2년 · 강
遞承旨徐有防。以李普行代之。前望也。
정조 2년 · 강
明日詣 延福殿。命展拜省器。
정조 2년 · 목
口傳敎曰。祔 廟在近。禮當一拜。明日進詣 延福殿展拜。夏享大祭省器後還宮。
정조 2년 · 강
命政院日記庚辰辛巳兩年。先爲取去。
정조 2년 · 목
實錄廳。以庚辰辛巳兩年時政記。先爲移奉。政院日記亦爲取來啓。有是命。
정조 2년 · 강
命關西加分狀啓。今日內回啓。
정조 2년 · 목
以平安監司洪樂純加分狀啓。敎曰。今日內草記回啓事。分付備局。
정조 2년 · 목
具翼善冠淺淡圓領袍烏犀帶。詣 孝明殿就版位。行俯伏哭四拜。詣盥洗位盥手。仍詣樽所。三上香獻酌。降復位俯伏哭行四拜禮訖。詣幕次。予曰。綏吉園開基告由祭 香祝。當使中官陪往。祭物亦自內措備。告由祭祭文。卽令知製敎製進。明日當親傳 香。以此擧行。右承旨李義翊曰。傳 香處所。以何處爲之乎。予曰。依五禮儀爲之。
정조 2년 · 강
命祭物陳設。依壬寅例爲之。
정조 2년 · 목
禮曹啓言。凡大祭時祭物。前一日陳設矣。今此十三 室十四 室未祔之前。徑設祭饍。恐涉未安。而壬寅以後祔 太廟。皆先爲陳設矣。今依此例擧行乎。敎以。依此爲之。
정조 2년 · 강
許施關西留庫穀加分之請。
정조 2년 · 목
備邊司啓言觀其平安監司洪樂純狀辭。則備陳道內還穀不足之狀。仍請各邑鎭留庫中。或三分一。或四分一。隨其緩急。量宜加分矣。今此分數。出於斟量。請依狀請施行。允之。
정조 2년 · 강
應敎李在學上疏自列。仍請樂林君埏嚴處。首譯李湛遠配。賜批。
정조 2년 · 목
疏略曰。臣及承出疆之任尤切負乘之懼。而意外嘖言橫加。卞暴之文字見格計窮路阻。泯默而歸。至有大夫之跋涉。一則臣罪二則臣罪。還渡以來。惟鈇鉞是俟。甄敍旋降。館職之除。又下於不日。敢將惶蹙之情。仰陳自列。乞賜嚴誅。臣方自訟。何敢以使事論人。而大抵專對之任。其責甚重。而樂林君埏者。行事之鄙瑣。歸橐之貪汚。所可道也。言亦醜耳。遺臭狼藉。至今喧傳。譯舌無不怨之。郵隸無不唾之。至於彼人。目之以商大人。則一言蔽曰。辱國也。臣謂樂林君埏。嚴加處分焉。近來象譯之全不庸意於國事。誠爲大悶。而以李湛事言之。昨冬落後。蓋緣病故。而在灣時。扶舁入見。若不保朝夕。渡江之後。其病卽差。規避之跡。終難掩覆。臣謂首譯李湛。亦宜施以遠配之典也。批以。所陳幷依施。爾其勿辭察職。
정조 2년 · 목
敎曰。副提調持加減交濟湯入侍。○予曰。各宮房免稅。自戶曹捧給。非但事面甚正。實爲小民除弊矣。聞戶曹下吏。當其捧給之際。多有弄奸之事。或多偸食之患云。爲其堂郞者。何不察飭。而任之下吏。恣意作弊乎。良可駭然。國榮曰。其弄奸之下吏。固當重繩。而不察之官長。亦當有罪矣。予曰。此則不可不嚴處矣。國榮曰。俄伏見以趙時敏加資下批事下敎。殿下何以記得而有此下敎乎。予曰。昨日大臣。以趙公鎭時政記不爲修納。請禁推。故問其委折。則以其父加資之勿施引嫌云。更思之。當初勿施之命。似甚過當。故特命下批矣。國榮曰。聖敎誠好矣。予曰。樂林君事。可謂貽羞其國矣。其鄙瑣貪濁之習。予素嘗痛駭矣。今因儒臣之陳請。特爲處分。此可爲懲勵他宗乎。國榮曰。彼人之稱以商大人云者。辱國甚矣。斥黜之敎。誠爲允當矣。予曰。藥房提調左承旨入侍。予曰。習儀有始爲者乎。上號時醫女致辭。肄習然後。可以傳習於內人。醫女中擇其可敎者。使之肄習可也。藥房提調具允鈺曰。今將從速肄習矣。左承旨鄭民始曰。　綏吉園祭文頭辭。何以爲之乎。予曰。依前爲之。允鈺曰。慈慶堂修理。何時爲之乎。予曰。通明殿步階排設後。待下敎擧行也。予曰。班次圖已爲入刻乎。速爲印出。預爲指揮然後。可無窘速之患矣。民始曰。明再明間。可當印出矣。予曰。依圖式排立。則仁政殿庭。能無狹窄之患乎。民始曰。似不甚狹矣。
정조 2년 · 강
給熊川等邑渰戶恤典。
정조 2년 · 목
慶尙監司李性源。以熊川等邑業武全思默等渰死馳啓。敎以。令本道恤典擧行。
정조 2년 · 강
命樂林君埏。削板放逐。
정조 2년 · 목
敎曰。樂林君埏。素知如此。堂疏又論。削去仕板。放逐鄕里。
정조 2년 · 강
配罪人張志恒于靈巖郡。
정조 2년 · 목
義禁府啓言。時囚罪人張志恒。杖一百收贖。告身盡行追奪。靈巖郡流三千里定配。請押送配所。允之。
정조 2년 · 강
命齎咨官金鴻喆。還渡江後押送配所。
정조 2년 · 목
義禁府啓言。齎咨官金鴻喆。梁山郡定配。而還渡江後。以承傳辭意。請押送配所。允之。
정조 2년 · 강
義禁府。以保放罪人金德九還囚啓。
정조 2년 · 목
該府啓言。時囚罪人金德九。姑令保放矣。査事旣已決末。依下敎還囚。
정조 2년 · 강
遣承旨詣 宗廟。奉審摘奸。
정조 2년 · 목
敎曰。　孝明殿自內展拜後出宮。禮房知悉。
정조 2년 · 강
孝明殿夏享祭時。命槍劍等軍。折半排立。副輦儀仗置之。
정조 2년 · 목
敎曰。　孝明殿夏享大祭親祭時。連日動駕。軍兵勞苦可悶。槍劍軍二十名。攔後標下軍。令宿衛大將參量。折半排立。副輦儀仗置之事。分付。
정조 2년 · 목
予曰。近來諸道農形狀啓。連屬見之。則雖不甚旱。無大霈處。如是則禾穀必不善立苗。秋農誠甚可悶矣。國榮曰。節序尙早。豐登庶可期矣。
정조 2년 · 강
詣仁政殿月臺。親傳 綏吉園告由祭 香祝。仍詣延福殿展拜。
정조 2년 · 목
具翼善冠淺淡圓領袍烏犀帶。乘輿出仁和門。詣仁政殿月臺。降輿就版位。承旨李義翊跪進 香祝。予親傳。義翊跪受奉安香亭。予詣月臺下版位。鞠躬祗送訖。乘輿詣仁政門外。降輿乘輦。出敦化門。由興化門入崇政門。降輦入齋室。少頃詣 延福殿。就版位行禮。陞詣 殿內奉審。仍詣省器位省器。予曰。當展拜 泰寧殿。侍衛崇賢門外待令事分付。予自內詣 泰寧殿版位行禮。詣 殿內奉審訖。詣崇賢門外。乘輦出興化門。入敦化門至仁政門外。降輦乘輿。還內。
정조 2년 · 강
命文臣殿講熙政堂爲之。
정조 2년 · 목
政院。以十一日文臣殿講啓稟。敎以。爲之。敎曰。殿講處所。以熙政堂爲之。
정조 2년 · 목
敎曰。副提調持加減交濟湯入侍。○予曰。錦伯請賑穀狀啓。今日內草記回啓事。注書出去分付。予曰。俄者擊錚者。何許人也。國榮曰。三南庶類。封章伏闕已多月。而政院以猥濫。終不捧納。故爲上達計。至於擊錚矣。予曰。俄見禁衛營留陣。則中軍立認旗。旣非大將則何以立此乎。國榮曰。旣是代主將司令。則例當立認旗矣。予曰。雨勢如此。侍衛別雲劍外。只以入直擧行。予曰。鄭允協之尙留藥院。疏漏特甚矣。國榮曰。不卽沙汰。莫非臣等稽忽之致。極甚惶悚矣。予曰。兩西雨澤。雖已洽足。三南尙今旱乾。麥農今將無望。設賑之餘。民事誠甚可悶矣。
정조 2년 · 강
命議藥同參鄭允協削籍。
정조 2년 · 목
內醫院啓言。議藥同參鄭允協。爲人妖妄。行止殊常。請爲先汰去。敎以。允之。鄭允協尙今偃息也。可謂漏網之甚者。決不可汰去而止。爲先削去名籍。永勿復屬。削籍便是削職。資級無論矣。
정조 2년 · 강
許施湖西賑穀加劃之請。
정조 2년 · 목
備邊司啓言。公忠監司徐有隣狀啓以爲。飢口都數。限麥前分三等。較量磨鍊。則賑資劃下外。不足之數爲四千石。營賑與常賑穀間。特爲加劃事爲請矣。以本道民事賑政方張之時。今此加請之數。不至夥多。請依狀請許施。允之。
정조 2년 · 강
詣仁政行望拜禮。仍詣 皇壇展拜。
정조 2년 · 목
具翼善冠袞龍袍。乘輿出協陽門。詣仁政殿東月臺下。降輿入小次。改具翼善冠黑圓領袍。出次就月臺上版位。北向行四拜禮如儀訖。還詣小次。乘輿出仁政門。由明禮門入齋室。少間。詣 皇壇行四拜。仍詣 奉室奉審。還詣紅箭門外。予曰。今日進參斥和人子孫中。年長者誰也。都承旨洪國榮曰。工曹參判金用謙。似爲年長矣。予曰。工曹參判金用謙入侍。予曰。今日進參人。勿論文蔭武。幼學爲幾人乎。用謙曰。合爲數十人矣。予曰。今日卽　太祖高皇帝忌辰。故亦命卿等進參矣。乘輿出明禮門。予曰。禮曹判書入侍。予曰。十五日 泰寧殿影幀移奉時。一本奉安于藏譜閣。而唐家則欲取用舊件。　懿昭墓所在唐家與 延福殿所在唐家。可用與否。與戶判同爲看審以來。予曰。訓鍊大將入侍。予曰。明禮門外。草木甚茂密。廵邏之路。幾盡荒廢。卿則落後看審。芟伐以來。由進善門。入協陽門。還內。
정조 2년 · 강
高皇帝御製。命刊布中外。
정조 2년 · 목
工曹參判金用謙啓言。今日行望拜禮。仍爲展謁皇壇。臣有所懷敢達矣。　高皇帝御製文集。出來東方者甚鮮。東方臣民得見者絕稀矣。曾在 先朝。命刊皇華集頒布。此實出於尊周慕華之　盛意。而 御製。則比諸皇華集。尤爲貴重。若命刊布於中外。則豈不益有光於聖朝尊周之義耶。　御製一件。在於故相臣李宜顯家。若命入刊則好矣。從之。
정조 2년 · 강
命內廵事。分付兵曹。
정조 2년 · 목
敎曰。今則內廵自靑陽門。抵集成門行廵。明禮門則待宿衛所傳令。廵邏軍兵使之行廵事。分付兵曹。○宿衛所啓言。內廵一節。依下敎吏爲磨鍊。而宮城外三營門譏察軍合九十名。則旣有內外廵矣。自今日撤罷。移充於內廵軍數。至於內廵牌。字內及添入軍數分定後。成節目別單書入。敎以。訓禁軍總。多少懸殊。禁營內廵軍。則別單中。以十名磨鍊定式宜矣。
정조 2년 · 강
兩司聯疏引嫌乞遞。賜批。大司憲吳載純。掌令權坪。司諫呂善亨。持平李洪載。正言洪文泳。
정조 2년 · 목
聯疏略曰。竊伏聞僚臺之疏。以臺閣之謄傳故紙。至有慨惋之斥。臣等溺職之罪。於是而益無所逃矣。請命遞斥臣等之職。批以。勿辭。亦勿退待。
정조 2년 · 목
敎曰。副提調持加減交濟湯入侍。○國榮曰。城外間有虎患云故。使三軍門期於獵捉。而近城之地。惡獸之肆行。誠非細憂矣。予曰。　懿昭墓卽城外最近之地。而火巢甚廣。樹木茂密。城外虎患。未必不由於此矣。國榮曰。最爲可悶矣。予曰。以此而若爲民害。則雖甚重難。與 陵園有異。稍減其火巢無妨矣。國榮曰。減其火巢。終涉未安。此當博議後爲之矣。予曰。今番嘉禮。務從省略。故俄於戶禮判入侍時。已爲分付。而別宮同牢之除減。亦爲去煩之一端也。國榮曰。一牢除減。誠甚允當矣。
정조 2년 · 목
因御營廳今月十一日習陣日次單子。敎以。旱炎如此。軍兵之曝陽勞苦宜念。停操。
정조 2년 · 강
命初揀擇日子。以來月旬後望前擇入。
정조 2년 · 강
左參贊黃昇源疏陳文苑故事。仍乞遞藝文提學。賜批。
정조 2년 · 목
疏略曰。伏奉敎命。以臣除授藝文提學。臣於文任。情勢難安。不可復冒館閣之職。此通朝之所共知也。況曾經兩館大提學。不得爲提學之仕。國典明甚。臣何敢不預國典。冒膺提學。以自壞文苑故事乎。乞命改差。以存故事。批以。文苑自有文苑之故事。何不效唐宋之古制。而乃從一古判書之說乎。古者太學士爲學士。則此是已例矣。近來應敎爲修撰。亦可旁照矣。卿其勿辭行公。
정조 2년 · 강
右參贊金鍾秀疏陳病狀。乞遞仍自引。賜批。
정조 2년 · 목
疏略曰。臣足疾積有源委。數旬痛楚。元氣已奪。難免廢疾。不得不爲擔舁寸進。歸死故山之計。玆敢留章告行。乞解臣本兼諸任。臣於治疏之後。得見獻納朴在源疏本。以臣待罪銓曹時覆啓。至謂之相處蔑如。噫覆啓當論本事可否。苟以言出經幄。而謂不當置異辭其間。則不亦過乎。雖然。治臣妄率之罪。以謝人言焉。批以。以病尋鄕元。悶念不置于中。疏末所引。無已過當。卿其勿辭。調理上來。
정조 2년 · 강
大司憲吳載純箚陳時弊仍懲討。賜批。
정조 2년 · 목
箚略曰。伏以殿下受遺大投艱之業。篤繼志述事之孝。一念求治。三載罔懈。敬天之道。愛民之心。納諫之量。節財之方。諄複於絲綸之間。招賢而禮聘屢勤。用人而器使各適。導賢關而正士趨。飭選部而擇守令。期月之化。可翹足以待。而虹沴雷異。旱魃水澇。仁愛之警告累至。飢荒頻仍。剽竊間發。蔀屋之困悴滋甚。含默成習。謇諤莫聞。此固群下之罪。而凡厥八條。莫非爲治之要。實效未著。此其故何哉。臣竊以爲。人君出治之大本。亶由於學之一字。第法講之作輟無常。聖工之寒曝有憂。則是知治不徯志。實由於精一之功。未造極處而然也。伏願益勉聖學。盡繼述之道焉。嗚呼目今義理。莫嚴於懲討。而元惡大憝。尙此假息。凶徒醜類。過知容貸。顯戮未擧。王章益紊。伏乞亟賜兪音焉。批以。職在耳目。有此條陳時弊。可以見觀感堂箚之效也。予庸嘉之矣。
정조 2년 · 강
大司諫金履素疏陳病狀乞遞。仍請洪樂任嚴處。諸罪人正刑。賜批。
정조 2년 · 목
疏略曰。臣偶得之症。失汗旣多。眞元漸陷。時日之內。實無供職之望。亟許臣鞶帶之裭。臣於乞免之章。不宜及他。而愚憤所激。不忍循默。玆更附陳焉。嗚呼。至於洪樂任事。尤不成事理矣。凡鞠囚之白放者。必待供辭之明白。證援之究竟然後。可以破疑案。而今此樂任。則半夜帳前。草草盤問。罪人之一二自明。謂有條理。當日參獄諸臣。上自大僚。下至上司。無一人爭執者。己極慨然。而至以罪人之供辭。載之明義編末。有若脫白者然。鞠體獄情。壞損無餘。伏願更爲嚴處焉。合辭聲討。迄今三載。上下相持。一例靳允。然則五刑五用之義。不復警咳。而亂臣賊子。其將接跡而無所懲畏。豈不懼哉。伏願亟正其罪。永絕禍根。批以。處分豈忽於隄防。爾其勿辭。從速察職 。
정조 2년 · 강
執義兪彥鏶疏陳病狀乞遞。賜批。
정조 2년 · 목
疏略曰。以臣之蔑劣無似。謬通朝籍。淸官顯職。安坐辭遜而致之。則世之假眞售僞者。其將視臣爲例。而眞有學識者。不肯于于而進矣。此臣所以屢被明命。而終始力辭。寧甘違傲之罪者也。況臣積年沈疾。漸至難醫。以此癃廢。豈有蠢動之望哉。冒昧陳籲。乞賜矜允。批以。以予旌招之禮未摯。而莫致幡然之效。方切愧恧。此除辭疏又到。爾之邁邁。何至於斯。前後敦諭。旣悉予意。今雖復勉于爾。無以加於前者之諭矣。徒事支蔓。猶屬假僞。玆以數語。布予心曲。爾須亟回初志。從速上來造朝。仍命遣吏官傳諭。
정조 2년 · 강
持平申應淵上疏。引嫌乞遞。仍懲討。賜批。
정조 2년 · 목
疏略曰。臣有情勢之萬萬難安者。昨冬之始擬臺通也。銓堂以初無簡通之故。至有陳疏之擧。通擬諸臺。由此而引儀辭遞。臣亦其時臺望中一人也。豈可以初望勿施。今又改擬。謂以所遭差異。揚揚冒據。伏乞亟削臣職。臣於辭免之章。不可贅他。而目今義理。莫嚴於懲討。噫龜柱之逆節昭著。而還寢成命。相福之大奸。而尙逭王章。啓純之巨慝。而終靳孥籍。其餘瑩中相集等諸賊之未正當律。莫非刑威之失當也。臺閣則以謄傳古紙爲常事。殿下則以不允二字爲例批。王章由是而益紊。此臣所以慨惋于中者也。伏願快伸王法。批以。處分豈忽於隄防。爾其勿辭。從速察職。
정조 2년 · 강
命南部童蒙宋義載等推問。
정조 2년 · 목
兵曹。以南部童蒙宋義載。晉州鄭氏女人。自敦化西挾門入來。嗚申聞鼓。竝請下該曹推問。允之。
정조 2년 · 목
予曰。宋義載以童蒙擊鼓。是誰之子也。國榮曰。卽宋翼彥之子。而爲其父鳴冤矣。予曰。有何發明之辭云乎。國榮曰。當初臺啓之發。果是公議之所在。則豈有一毫發明之端乎。予曰。黃昇源以文苑故事之自壞陳疏。而我朝故事。雖不知如何。唐宋之時。經太學士者爲學士。以近例旁照。則已經應敎者爲修撰。少無所礙。以此推之。則雖經文衡。何不爲提學乎。今番批答。將洞論以爲定式矣。國榮曰。此事一番定式然後。可無掣礙之事矣。
정조 2년 · 강
行晝講于煕政堂。召見禮曹判書李景祜。知事黃景源。特進官李在簡。參贊官洪國榮。侍讀官嚴思晚。檢討官洪明浩。記事官鄭東浚徐龍輔金勉柱。宗臣花陽君。㰌武臣鄭趾新。
정조 2년 · 목
講論語。○敎曰。未肅拜玉堂及亞卿堂上呈辭人及在外人竝許遞。政官牌招開政。予曰。禮判進前。予曰。嬪有一品。有無品。故服色猶有可據之例。而至於儀仗。則無可據之例。若考諸大明集禮。貴妃及世子嬪卷。參酌以我國典禮。以爲定制。則似好矣。景祜曰。嬪御封爵後。隨品有儀節。而曾無一定之例。每有眩於擧行之弊。令弘文館博考以稟。請作爲定制。予曰。卿與玉堂。同爲博考以聞可也。予曰。他承旨輪對官同爲入侍。左副承旨李鎭衡。浩人別提李德熙。南學訓導金宗鐸。典獄參奉南命寬。中部奉事朴知源。四部都事林最遠偕入。予詢職姓名訖。下詢職掌遺在及所懷。德熙等曰。皆無矣。命寬進前。予詢職姓名訖。詢職掌。命寬曰。主笞杖矣。予曰。近日則一依較正法爲之乎。命寬曰然矣。予詢所懷。命寬曰無矣。予曰。下直水使營將入侍。全羅水使權拭。羅州營將金處升進前。子詢職姓名及履歷訖。命宣諭。賜弓箭。
정조 2년 · 강
有政。吏曹判書李重祜進。
정조 2년 · 목
以金憙爲校理。李泰永爲副校理。鄭民始爲左尹。李普行爲同義禁。
정조 2년 · 목
敎曰。副提調持加減交濟湯入侍。○予曰。禮判以嬪御封爵後事。請令弘文館博考定制故許之。而可據之例。或多有之乎。國榮曰。非但我朝。亦當有之。宋明之時。當有可據者矣。予曰。旱乾若此之甚。言念民事。誠甚罔涯。嶺南畢賑狀已入來。而麥旣告歉。賑又撤罷。民何以料生。中夜思惟。益切矜悶。國榮曰。麥事雖未免凶。數月則似無遑急之慮矣。予曰。揀擇初欲待秋擧行矣。　慈殿病患中。遠見佳婦之意。屢屢 下敎。故不得已進定於來月矣。國榮曰。　慈敎旣如此。則豈可遷延乎。予曰。揀擇後嘉禮當卽擧行。凡諸擧行之事。似當窘速矣。國榮曰。嘉禮則似於念後晦前。當爲擇定。其間似不窘速矣。予曰。嘉禮時雖不設都監。都廳一員。不可不差出矣。國榮曰。前例玉堂中一人。除禮卽仍兼都廳云矣。命讀執義兪彥鏶疏。批。予曰。前後敦諭。非止一再。而山林之士。一味巽讓。無意造朝。雖緣予誠淺之致。讀書林下。苦有需世之志。則何如是邁邁乎。還切慨咄。國榮曰。但當更加誠禮。以期幡然。是臣之望也。
정조 2년 · 강
給扞城等郡囕燒戶恤典。
정조 2년 · 목
江原監司李亨逵。以扞城等郡驛吏金俊金子成奉等囕燒死馳啓。敎以。令本道恤典擧行。
정조 2년 · 강
命關西淸南各邑鎭春操。軍器執頉勿論。
정조 2년 · 목
兵曹啓言。平安道兵營所屬淸南各邑鎭。今春操時軍器執頉事。所當照律。係是宥旨前事。請竝依例勿論。允之。
정조 2년 · 강
命晉州鄭女捧供議處。
정조 2년 · 목
刑曹啓言。晉州殺獄罪人成龍錫妻鄭召史鳴鼓原情以爲。許來因病致死之狀。俱在於姜尙周之供及證參之言。故本牧初檢時。以爲笞痕七度。則其不爲打殺。明若觀火。及其再檢。泗川官吏無非叛奴之親族。而其中徐卜守。公行貨賂。一反初檢。亟命刑曹詳覈云。請上裁。敎以。議處。
정조 2년 · 강
召見承旨洪國榮于誠五閣。
정조 2년 · 목
予曰。續明義錄諺解。印出已久而連因多事尙未頒賜。今明間頒賜好矣。國榮曰頒賜處下敎然後當爲擧行矣。予曰。十五日 影幀移奉時藏譜閣奉安本。當先爲移奉乎。國榮曰儀註以此磨鍊云矣。
정조 2년 · 강
領議政金尙喆。左議政鄭存謙。右議政徐命善聯箚引義。賜批。
정조 2년 · 목
箚略曰。卽伏見諫長疏本。以洪樂任處分時。大臣三司之無一人爭執。至有慨然之斥。臣等於此不勝悚蹙之至。伊時三司亦方引義。臣等顧安可晏然乎。玆敢聯陳短箚。乞降成譴。以謝人言焉。批以。臺臣所言於卿等。豈有深意。而卿等亦何可過引乎。幸卽安心勿辭焉。仍命遣史官傳諭。
정조 2년 · 강
持平申應淵避嫌乞遞。賜批。
정조 2년 · 목
避嫌略曰。臣初入臺地。瘡疣百出。蒼黃陳疏。略附懲討之義。而至於安置罪人朴宗集之宗字。誤書以初名相字。率爾書呈。罪人名字。初不詳審。誤書章奏。至達睿覽。臣之昏謬顚錯之失。尤無所逃。其何可仍冒於臺次乎。請命遞斥臣職。批以。勿辭。亦勿退待。
정조 2년 · 목
敎曰。明義錄續明義錄。兩南印本。旣已來到。今日亦各頒賜。而其中吏曹受點東班外官。政院下吏賚傳。兵曹受點西班外官。奎章閣下吏賚傳。而守令邊將。則本道監兵使處。都封下送。以爲自本道頒給之地事。本院本閣知悉。至於閣吏賚傳。此是特敎。後勿援例事。一體分付。又敎曰。續明義錄印本。餘二十七內。奎章閣。宿衛所。堂后。五軍門。五處史閣。內兵曹。總府。漢城府。五部成均館。四學。春秋館頒給。
정조 2년 · 목
敎曰。副提調持加減交濟湯入侍。○予曰。大臣困諫長之疏。一時陳箚。臺言固無深意。而何如是過引乎。國榮曰。諫疏慨然之斥。可爲引嫌之資矣。予曰。續明義錄頒賜餘者。尙爲近三十卷。或有未頒處。頒給好矣。國榮曰。各司想多未頒處。抄出頒給無妨矣。予曰。令政院未頒處抄入事。分付。予曰。續明義錄諺解。盡爲頒賜乎。國榮曰。日勢已暮。故姑。未盡頒矣。予曰。今番則可謂廣布乎。國榮曰。名以侍從者。皆得參於頒賜矣。予曰。今番 影幀移奉時。當出分承史乎。國榮曰然矣。
정조 2년 · 강
行藥院入診于誠正閣。都提調徐命善提調具允鈺。副提調洪國榮。
정조 2년 · 목
請診也。○予曰。右相漢城右尹入侍。予曰。不雨可悶矣。命善曰。民憂國計。誠爲悶切矣。予曰。問安使何時當離發乎。命善曰。前例則七月初生離發。而今番則姑未知的在何時矣。予曰。瀋陽拒此爲幾里。命善曰。一千七百里云矣。予曰。揀擇。以六月爲之事下敎。而外方處子。當此劇熱。裝送甚難。似有未及之慮。欲以涼生後退定。卿意何如。命善曰。揀擇。以來月望後擇定。則外方處子。似必及期來會。且揀擇旣有命。則莫重之事。固不當進退矣。國榮曰。旣有閏月。來月似不至極熱矣。予曰。京中處子成册爲幾何。鄭民始曰。僅爲三十餘家矣。予曰。朴相集改名宗字。極甚怪訝。命善曰。當初諸朴改名時。混淪改之云矣。予曰。改名前被謫。則豈於臺啓。任自改書其名字乎。國榮曰。此是臺諫不審之失矣。命善曰。　延祐宮上諡時。當爲改題 主乎。予曰。旣有已例。今番不必改題矣。命善曰。誠甚好矣。予曰。右尹加資後。實職初爲之乎。民始曰。曾經同經筵矣。予曰。揀擇終有掣礙之端。生涼後擧行無妨矣。命善曰。聖意旣如是。則小爲退定似好矣。國榮曰。若退定。則嘉禮凡節。亦無窘速之弊矣。敎曰。簪角二桶。紅花一百斤。梅實五斗。入于 惠慶宮事。分付戶曹。
정조 2년 · 강
以安聖彬兪恒柱李敬玉任希簡爲分承旨。金光國黃宷爲分副總管。
정조 2년 · 목
吏兵曹。以 影幀移奉時分承旨分總管。依禮曹節目。口傳擬入。啓稟也。
정조 2년 · 강
謁 聖。命七月二十五日擧行。
정조 2년 · 목
禮曹啓言。謁 聖七月旬後擇入事批下矣。推擇則來七月十三日十六日二十五日俱吉云。以何日定行乎。敎以。以二十五日擧行。○兵曹啓言。謁聖吉日。禮曹旣已推擇。武科初試吉日推擇。則來七月初八日爲吉。而額數。則分兩所各取五十人。
정조 2년 · 강
正言洪文泳陳啓。請吳濬根亟施屛裔之典。賜批。
정조 2년 · 목
陳啓。以爲奴竄逐諸罪人。竝令王府拿鞠得情。吳濬根。以凶猾之人。粗挾文墨之技。托跡閔家。結爲心腹。弘燮父子結科之文。皆出此人之手。而前後濫職。實藉汲引之力。大小事爲。無不爛熳參涉。則渠以凶賊狎客。不可削板而止。請吳濬根亟施屛裔之典。批以。朴宗岳尹得毅事。亟停勿煩。末端事。爲先削板。
정조 2년 · 목
敎曰。副提調持加減交濟湯入侍。○予曰。昨日頗有雨意。故深以顒望矣。今日西風連吹。烈陽復出。若此不已。則祈雨祭非久當始矣。國榮曰。數日內若不雨。則不可不始祈雨矣。予曰。揀擇之以來月爲定者。果因 慈殿下敎爲之。固難更爲進退。而非但外方處子。未及上來。劇熱擧行。極甚窘速。故今日問議大臣後。以此意仰稟於 慈殿。待涼生後擧行事爲定矣。國榮曰。更爲下敎然後。當知委京外矣。予曰。更當下敎矣。予曰。臺啓之朴相集改名入啓。自何時爲之云乎。國榮曰。當初發啓時。以宗字書入。故其後仍爲襲謬。依前爲之云矣。予曰。卽見諸道狀啓。則民人之囕燒死者。相續不絕。至於關西。癘疫大熾。荐飢之餘。虎患癘疫之害民。誠甚驚慘矣。國榮曰。卽是時運之所關。前頭之憂。誠不少矣。
정조 2년 · 강
給靑松等府囕燒戶恤典。
정조 2년 · 목
慶尙監司李性源。以靑松等府束伍軍朴玉郞等囕燒死馳啓。敎以令本道恤典擧行。
정조 2년 · 강
遣承旨。詣 景慕宮奉審摘奸。
정조 2년 · 강
遞判義禁李重祜。
정조 2년 · 목
敎曰。呈辭判義禁許遞。
정조 2년 · 강
藏譜閣奉安 御容本。命大臣及堂上奉詣。
정조 2년 · 목
敎曰。藏譜閣奉安 御容本。明日動駕前。大臣及堂上奉詣事。令禮曹知悉。
정조 2년 · 강
命前參奉具彛錫嚴問。
정조 2년 · 목
刑曹啓言。南部李召史呈狀內。前參奉具彛錫。送其奴僕。奪取其家券衣服。仍爲捉去。謂以三百兩錢。曾授於其夫云。而使渠備納。至施周牢。故至冤來訴云。彛錫家婢僕捉來査問。則以爲李女。卽奴好老味之花妻。而好老味本妻。暗囑於彛錫。結縛李女。至有許多錢貫勒徵之事。而施以周牢之刑。果爲的實云故。李女傷處。使爲看審。則兩脚索痕狼藉矣。其所奪去家券與物件。卽爲推給。好老味本妻慫慂行惡之罪。今方懲治。而周牢自是治盜之重刑。則何敢濫施惡刑於私家乎。其在懲後之道。不可不嚴繩。而係是朝官。請移義禁府處之。允之。敎以。令該府嚴問。
정조 2년 · 목
予曰。具彛錫之聽人潛囑。私門周牢。極涉駭悖。此等之類。各別嚴處然後。可以懲勵矣。國榮曰。極甚駭痛矣。予曰。　景慕宮夏享大祭。當爲親祭。而明日 璿源殿影幀移奉時相値。事多掣礙矣。國榮曰。　景慕宮大祭。制畢後初也。禮當親行。明日 影幀移奉。時刻尙早。似不至窘速矣。予曰。禮曹判書入侍。
정조 2년 · 목
敎曰。大提學徐命膺牌招。　景慕宮夏享祭親祭祝文製進。
정조 2년 · 강
召見禮曹判書李景祜于誠正閣。
정조 2년 · 목
予曰。　宮園儀。尙未洗補乎。景祜曰。未及洗補矣。予曰。　宗廟祀享。則以孟朔爲之。而　宮園則下宗廟一等。而四享之定以二至二分。雖是　先朝定式。今則事體自別。亦不必據此爲例。且 昭顯墓享祀時。亦有擇日之例。此後則依五禮儀例。以仲朔上旬擇日爲之。而今此 景慕宮夏享。上旬已過。中旬無餘日。其令日官擇日爲之則似好矣。景祜曰。　宮園四享。定以二至二分。雖以 先朝定式。載於 景慕宮新定 宮園儀。而以五禮儀中 懿廟儀見之。事體視前自別。則仲朔上旬。當擇日爲之。　宮園儀。今將洗補。此一條亦卽釐正。今以夏享言之。所當擇日以入。而上旬已過。中旬餘日無多。十六日後連値奉審及齋戒與拘忌。無他吉日。以此日爲之乎。從之。景祜曰。俄問日官。則十九日些有拘忌。而亦爲平吉云矣。予曰。　孝明殿三年奄過。又當此月。予懷不可言。自昨日以後。不以常人自處。而十九日則忌辰隔夜。實難動駕矣。敎曰。明日詣 泰寧殿時。當由敦化門。詣 景慕宮時。當自弘化門。兵房以此知悉。予曰。明日藏譜閣奉安 御容時。大臣中誰爲進去乎。景祜曰。領相進去云矣。
정조 2년 · 강
景慕宮經宿時。兩營留陣定式結陣。
정조 2년 · 목
兵曹啓言。明日 慶煕宮動駕時。兩營留陣安徐事命下。而 景慕宮動駕經宿。與當日還宮有異。兩營留陣。磨鍊以入。敎以。留陣處所。與宮內夐越。今後定式。親祭 景慕宮時留陣。則以日瞻門外館峴前路及本宮洞口外廣濶處結陣。
정조 2년 · 목
敎曰。副提調持加減交濟湯入侍。○予曰。卽見宋義載供辭。則其所發明之語。極涉窘鈍。至於問於申光緝云云之說。亦不成說。如是而豈可謂鳴冤乎。良可駭然。國榮曰。十二人之設心同參。受人指目。昭不可掩。而以此不當之說。敢生發明之意。極甚猥越矣。予曰。今日甚蒸鬱。頗有雨意。明日若沾濕往來則甚好矣。國榮曰。今明間似當沛然矣。予曰。洞口外及館峴留陣。何營爲之乎。國榮曰。　本宮洞口外。則禁衛中軍領軍結陣。館峴則御將領軍結陣云矣。予曰。然則兵曹何不草記乎。國榮曰。先爲移文於宿衛所後。當爲草記矣。
정조 2년 · 강
命馬兵禁軍。解甲隨駕。
정조 2년 · 목
敎曰。日熱而且有雨意。馬兵禁軍及駕前駕後鮮甲。以軍服氊笠隨駕事。分付各營門。
정조 2년 · 강
詣慶煕宮　泰寧殿。　影幀奉安于 璿源殿。
정조 2년 · 목
具遠遊冠絳紗袍。乘輿由仁和門。出仁政門降輿。乘輦出敦化門。入興化門詣 泰寧殿門外降輦。就版位行四拜禮。陞詣 殿內奉審。予曰。都監堂上入侍。都監提調金尙喆。堂上洪樂性具允鈺等。召見于 殿內。少間中使二人。奉 影幀安于 神輿。由 泰寧殿門。出興化門。予曰。雨勢如此。隨駕儀仗。以小駕儀仗待令。侍衛則別雲劍及入直外。堂下侍衛姑令落後。　景慕宮擧動時待令事分付。乘輦由興化門。陪從 神輿。予曰。史官一員進去。傳于領相曰。　神輿到萬安門外。姑勿啓請降輿。鼓吹亦姑勿止。以待大駕之至事傳諭。予入仁政門外降輦。乘輿詣萬安門外降輿。隨 神輿。入萬安門內。詣 璿源殿。都監諸堂上亦隨入。中使二人。奉出癸未本 影幀。奉安于 第二室訖。予就版位行四拜禮。予曰。當自內行茶禮。小間。詣萬安門外。乘輿入協陽門還內。
정조 2년 · 목
敎曰。副提調持加減交濟湯入侍。○予曰。今日移奉 影幀。仰瞻 御容。一喜一悲。心索難抑。國榮曰。臣等瞻望 影幀。宛如昔日。不勝嗚咽矣。
정조 2년 · 강
詣 景慕宮齋宿。
정조 2년 · 목
具遠遊冠絳紗袍。乘輿出協陽門。至明政門降輿。乘輦出弘化門。兵曹判書李徽之曰。繖扇差備。忠義衛未及待令。當該忠義。請令該府處之從之。至景慕宮大門外降輦。乘輿入齋室。改具冕服。乘輿詣 廟門外。降輿就版位行再拜禮。陞詣 廟內奉審。還就省器位省器。省牲位省牲訖。詣齋室。予曰。都承旨入侍。予曰。吉服後初來展拜。孺慕之痛。一倍罔極。國榮曰。但過爲傷懷。恐或聖體之欠安。深切憂悶矣。予曰。一時傷感。何關於氣體之損益乎。須勿過慮也。國榮曰。臣職在保護。故下情如此矣。予曰。好雨終日連夜。民事誠萬幸矣。兩麥雖云判歉。或可有蘇醒之望耶。國榮曰。汚下之田。庶可免凶矣。
정조 2년 · 강
行 景慕宮夏享大祭。
정조 2년 · 목
時至。具冕服出齋室。詣版位行再拜禮。禮儀使禮曹判書李景祜。導詣盥洗位。盥手詣 神位前。三上香奠幣。進幣爵酒官吏曹判書李重祜。尊幣爵酒官吏曹參議李義翊。行初獻禮。大祝修撰洪明浩讀祝文訖。降復位。亞獻官終獻官行禮如儀。行飮福禮望燎禮。禮畢。還入齋室。具遠遊冠絳紗袍。乘輿出齋室。至 景慕宮門外降輿。乘輦。予曰。宣傳官持標信。往隨駕各營鮮嚴後。勞問可也。仍詣弘化門內降輦。乘輿由協陽門還內。
정조 2년 · 강
命初揀擇日子。更爲磨鍊以入。
정조 2년 · 목
禮曹。以初揀擇日子推擇。則來六月十一日爲吉啓稟。敎以。事多窘速。且値盛熱。以涼生多日。更爲磨鍊以入。
정조 2년 · 목
予曰。昨日之雨。以水標及測雨器水深觀之。則幾爲一犂。久旱之餘。誠爲萬幸。國榮曰。渴悶之餘。極甚多幸矣。予曰。揀擇待涼生擧行。則當於何月擇定乎。國榮曰。七月望念間擇吉則好矣。予曰。經宿擧動時。各營軍兵去來文簿。關由於宿衛所乎。國榮曰。只有兵曹移文。而其他營門。則無相關之事矣。予曰。宿衛所。旣是統領闕內軍。則經宿之時。諸營之軍。便同入直軍。宿衛大將固當總察。此後則無論留陣環衛。領軍數爻及結陣處所。各營皆報於宿衛所事。永爲定式可也。國榮曰。旣承下敎。當令各軍門擧行之意知委矣。
정조 2년 · 강
命別看役許圭。近地邊將相換。
정조 2년 · 목
敎曰。別看役許圭。前後效勞不少。宜置近地。相當邊將中相換事。分付。
정조 2년 · 목
敎曰。副提調持加減交濟湯入侍。○予曰。昨見屛門把守軍。則多有兒弱。名曰把守。極甚疏忽矣。國榮曰。元軍之數。每患不足。以待年軍立之。故有兒弱矣。予曰。今番親祭。卽吉後初。　本宮守僕。不可不施賞矣。國榮曰。然則 　皇壇　璿源殿守僕。似當一體施賞矣。予曰。予未及下敎矣。今當同爲施賞矣。予曰。諸道中舊還最多處。幾道云乎。國榮曰。三南穀簿。本來夥然。連歲飢荒。太半不捧。此爲諸道中最多矣。予曰。今番十萬石蕩減。三南則多數分排乎。國榮曰。比他道稍優。而當初備局分排。有不能詳審者。以平安監司報備局狀啓觀之。舊還中丁亥條最久。而以分排之優數。至入丙申條云。其所分排。頗甚不均矣。予曰。何不商量。而不均分排乎。國榮曰。未及考閱舊還會簿。只參酌分排。故未免疏忽云矣。予曰。卽見京畿雨澤狀啓。則今番之雨。一道均沾。誠甚多幸矣。國榮曰。猶未浹洽云矣。
정조 2년 · 강
殿宮廟壇守僕等。命米布題給。
정조 2년 · 목
敎曰。昨日 英宗大王影幀移奉時。　璿源殿守僕四人及 永禧殿事知守僕。各米布參酌磨鍊題給。　景慕宮夏享親祭。卽卽吉後初也。　本宮守僕及 宗廟事知守僕。各米布磨鍊題給。　大報壇展拜。亦是卽吉後初也。　本壇守僕一體題給事。分付。
정조 2년 · 강
命沔川幼學李柱國推問。
정조 2년 · 목
兵曹啓言。沔川幼學李柱國。自敦化西挾門入來。鳴申聞鼓。請下該曹推問。允之。
정조 2년 · 강
給公州等邑燒渰戶恤典。
정조 2년 · 목
公忠監司徐有隣。以公州等邑居金召史等燒渰死馳啓。敎以。令本道恤典擧行。
정조 2년 · 목
訓鍊都監啓言。因宿衛所知委。發遣砲手矣。彰義門外。中虎一頭捉得。而孕雛三箇。故竝封進。敎以。自本都監施賞。
정조 2년 · 목
予曰。彰義門外。捉得大虎。除害。則甚爲可幸。而京城至近處。虎豹之肆行。極甚憂悶矣。國榮曰。果捉一惡虎。誠爲可幸矣。予曰。此後連爲發捕事。申飭各營。